
Vineri, 9 aprilie 2021, a avut loc online simpozionul cu titlul „Managementul speciilor în Parcuri Naționale”, organizat de Universitatea din București în colaborare cu mai multe instituții. 
În cadrul evenimentului, organizat în cadrul disciplinei „Managementul diversității biologice”, studenții Facultății de Biologie au avut ocazia să audieze o serie de prelegeri și să discute cu specialiști în domeniu despre lilieci, țestoase, șerpi, amfibieni și alte creaturi din parcuri naționale ale României și din alte țări. 
Conferențiarii evenimentului științific au fost: dr. Monica Huidu (biolog în cadrul Parcului Național Buila-Vânturarița din Horezu), dr. Szilárd Lehel Bücs (CEO al Centrului pentru Cercetarea si Conservarea Liliecilor din Cluj-Napoca), Vasile Bădilaș (ranger în Parcul Național Munții Măcinului din Tulcea), drd. Sabina Vlad, drd. Alexandra Telea, și prof. univ. dr. Dan Cogălniceanu (cadru didactic al Facultății de Biologie a Universității „Ovidius” din Constanța).

„Dragostea oamenilor pentru natură se manifestă în orice condiții. Pentru că tinerii ecologi nu pot avea deplasările obișnuite în parcuri naționale, vin experții la ei în Facultatea de Biologie”, a fost mesajul organizatorilor.

Programul detaliat al evenimentului și temele abordate de conferențiari pot fi consultate aici.

 
